René Christensen (DF), 2011-04-28:
Det er en interessant debat, og jeg vil godt starte med at sige tak for, at vi kan få den, for der er jo ingen tvivl om, at landbruget i den senere tid er kommet på alles læber, også fordi landbruget jo er en vigtig faktor i det danske samfund.
Der er måske ikke mange, der til hverdag tænker over, at dansk landbrug faktisk er vigtigt, men det er det jo, både når det gælder om at levere arbejdspladser inden for selve landbruget og inden for fødevareerhvervet, og når det gælder alle de virksomheder, som servicerer landbrugserhvervet.
Det er også således, at dansk landbrugs- og fødevareproduktion faktisk står for 20 pct. af Danmarks eksport.
Det vil sige, at vi her taler om et erhverv, som bidrager voldsomt til det danske samfund.
Hvordan sikrer vi, at dansk landbrug også fremadrettet kan være konkurrencedygtigt?
Hvordan sikrer vi også fremadrettet, at dansk landbrug kan levere arbejdspladser?
Hvis det er derfor, at man har stillet forespørgslen, er det rigtig godt.
Jeg vil starte med at sige, da vi er kommet til at snakke meget om, hvad man vil, og hvad man ikke vil, at for Dansk Folkepartis vedkommende forventer vi, at dansk landbrug stadig væk kan være konkurrencedygtigt og kan levere produkter af høj kvalitet.
Men vi forventer også, at dansk landbrug kan levere miljø.
Vi forventer faktisk også, at dansk landbrug kan levere natur.
Og vi mener ikke, at det er to modstridende hensyn.
Derfor er jeg lidt ked af at høre Venstres ordfører stå og sige, at de 10.000 t nærmest er skudt så langt ud over banen, at de aldrig kommer tilbage igen.
Det er ikke den forudsætning, som Dansk Folkeparti har gjort det her ud fra.
Dansk Folkeparti har gjort det ud fra den forudsætning, at vi skal gøre det på den kloge måde.
Der er flere ordførere fra begge sider af salen, der har sagt, at vi skal gøre det på den kloge måde.
Vi må erkende, at vi i dag ikke har alle værktøjer i værktøjskassen til at løse udfordringen med at finde de 19.000 t.
Derfor har vi selvfølgelig sagt, at de ikke skal levere dem.
Når vi ikke kan levere redskaberne, kan vi heller ikke forlange, at landbruget skal levere.
Vi står allerede i dag i en situation, hvor vi ikke kan lave brødkorn i Danmark, simpelt hen fordi vi bruger for lidt kvælstof.
Vi skal også kigge andre veje.
Vi skal kigge på, hvordan vi skaber merværdi i dansk landbrug.
Det er faktisk noget, som vi forventer os rigtig meget af.
Det bliver interessant at se, om Danmark kan blive den nation i Norden, som kan gå forrest og vise, hvad vi kan i Danmark.
Vi kan nemlig levere noget af høj kvalitet.
Det er netop for at skabe merværdien.
Det kan godt være, at vi skal vende tankesættet lidt om og spørge, om det hele tiden er antallet af producerede enheder, der er interessant, eller om det er antallet af enheder, som har en høj pris, der bliver interessant.
Her tror jeg faktisk at vi har gjort det rigtige.
Det er også netop for at se på, hvordan vi skaber merværdi, at vi har afsat midler til GDP.
Med hensyn til miljøet skal landbruget også være energileverandør.
Vi har jo i de senere mange år fokuseret meget på vindmøllestrøm.
Det var virkelig noget, der kunne give arbejdspladser i Danmark.
Men hvad var det, der skete?
Lige så snart aktierne bare faldt ½ pct., tog Vesta sit gode tøj og rejste ud af landet, fordi det bare gjaldt om, at aktionærerne skulle have deres penge.
Farvel og tak Danmark og tak for hjælpen.
Når vi kigger på biomasse, biogas og andet, som landbruget kan levere, har vi faktisk fat i noget, som ikke bare lige kan flytte til Kina.
Derfor er det utrolig vigtigt og utrolig spændende, at dansk landbrug bliver en energileverandør, for der har vi muligheden for igen at blive et samfund, som kan være innovativt.
Vi var foran, da det gjaldt vindmøller.
I dag må vi sige, at vindmøllestrøm er gammeldags teknologi.
Den bliver indimellem forfinet lidt, men her har vi igen mulighed for at komme foran med landbruget som leverandør til ny energi, som kan være bæredygtig, samtidig med at vi også kan få en energiproduktion, som vi kan være sikre på er til stede.
Vi kan jo også se, hver gang vi står nede på tanken og putter snablen ned i benzintanken, at priserne er voldsomme lige nu.
Derfor kan landbruget også her få et nyt område, som kan skabe merværdi.
Vi siger nej til at nedsætte en kommission.
Det er næsten kommet frem her, hvorfor vi siger nej til det.
Vi mener faktisk, at der er sat mange ting i søen, som skal ud at virke.
Det mener vi også at vi har gjort i forbindelse med »Grøn Vækst«, som jo har været meget udskældt – noget kan være med rette, og noget kan også skyldes, at den netop falder ned i et hul på et tidspunkt, hvor dansk landbrug er presset.
Det er sådan, at der er en global krise, og landbruget er selvfølgelig også en del af denne krise.
Og når man har et landbrug, der er så produktivt og så stort, som det er i Danmark, er det selvfølgelig også store beløb, der er på spil for landbruget.
Derfor kan jeg godt forstå, at der er landmænd, der har været frustreret over, at alle de her nye tiltag kom nu.